SKRIFTLIG FORESPØRGSEL E-1955/99

af Gerhard Hager (NI) til Kommissionen

(5. november 1999)

Om: Kosovo Agenda 2000

EU stiller milliardbeløb til rådighed til genopbygningen af Kosovo og ligeledes til genopbygningen efter det voldsomme jordskælv i Tyrkiet. Disse foranstaltninger blev besluttet, efter at der var opnået enighed om Agenda 2000. På denne baggrund anmodes Kommissionen om at besvare følgende spørgsmål.

1. Hvor stort vil det beløb være, EU/medlemsstaterne yder til genopbygningen af Kosovo, og hvor lang tid vil hjælpeprogrammerne strække sig over?

2. Hvilke virkninger vil disse foranstaltninger få for EU's fremtidige budgetter?

3. Anser Kommissionen en revision af finansieringsplanen for Agenda 2000 for nødvendig?

4. Hvordan forklarer Kommissionen i benægtende fald, at den finansielle bistand ikke vil indvirke på finansieringsplanen for Agenda 2000?

Svar afgivet på Kommissionens vegne af Christopher Patten

(28. januar 2000)

1. Budgetmyndigheden bevilgede for regnskabsåret 1999 137 mio. EUR under budgetpost B7-54 til genopbygningsprojekter i Kosovo, som Kommissionen har bestræbt sig på at realisere. I dette beløb er ikke indbefattet andre former for støtte, som Kommissionen har ydet i forbindelse med Kosovo-krisen, som f.eks. den humanitære bistand, der er blevet ydet af Det Europæiske Fællesskabs Kontor for Humanitær Bistand (ECHO) (378 mio. EUR i 1999) eller den ekstraordinære budgetstøtte på 100 mio. EUR, der i 1999 under budgetpost B7-54 blev givet til Den Tidligere Jugoslaviske Republik Makedonien (FYROM)og Montenegro og under budgetpost B7-50 til Albanien for at hjælpe disse lande til at klare den ekstra byrde, som den massive tilstrømning af flygtninge fra Kosovo lagde på deres budgetter. Der blev også ydet supplerende makroøkonomisk støtte til FYROM og Bosnien-Hercegovina, hvis økonomier led under krisen i området.

Kommissionen meddelte i november 1999, at den ville forslå et omfattende støtte- og genopbygningsprogram for den vestlige Balkanregion, inklusiv Kosovo, for perioden 2000-2006. Den foreslog et beløb på i alt 5 500 mio. EUR, men den detaljerede behovsvurdering vil først foreligge i foråret 2000 og blive behandlet under budgetproceduren for 2001, således at den vil være disponibel inden forelæggelsen af det nye program.

Omfanget af den støtte, som medlemsstaterne forpligtede sig til at yde til genopbygningen af Kosovo, kan ses i de tabeller, der blev udarbejdet efter Kosovo-donorkonferencerne i juli og november 1999, og som kan konsulteres på netstedet for genopbygningen af Sydøsteuropa, som Kommissionen og Verdensbanken redigerer i fællesskab(http://www.seerecon.org/Calendar/pledgeeuro.pdf og http://www.seerecon.org/Calendar/SDC/sdc-pledges-euro.pdf).

2.-4. Kommissionen havde oprindelig, medio 1999,afsat 500 mio. EUR til genopbygningen af Kosovo i 2000, hvilket var ca. 440 mio. EUR mere end forudset i Kommissionens foreløbige budgetforslag fra april 1999. Den endelige behovsvurdering skulle udarbejdes for 2000 samtidig med budgetproceduren. Kommissionen fremlagde sine overvejelser om Kosovo-støttens indvirkninger på budgettet i forslaget til ændringsskrivelse nr. 4/2000 i slutningen af oktober 1999. Kommissionen foreslog at gå frem i mindst to etaper: først kun for så vidt angår 2000-budgettet, og senere, under udarbejdelsen af det foreløbige budgetforslag for 2001, og når de nøjagtige vurderinger af behovene og omfanget af støtte fra andre donorer var kendt, for resten af den periode, der er omfattet af Agenda 2000. Et program, der i højere grad satser på økonomisk udviklingssamarbejde, vil gradvis erstatte den akutte hjælp til genopbygning.

For at skaffe de nødvendige supplerende midler foreslog Kommissionen en kombination af tre finansieringskilder: omfordeling af andre midler i den udstrækning, det er muligt, delvis mobilisering af fleksibilitetsinstrumentet og en revision af de finansielle overslag. Budgetmyndigheden bevilgede i december 1999 240 mio. EUR i direkte hjælp til genopbygningen af Kosovo, som lagt oven i midlerne fra humanitær bistand og fremførsler bringer den samlede støtte til Kosovo i 2000 op på 360 mio. EUR. Kommissionen besluttede i den anledning at mobilisere hele fleksibilitetsreserven og omfordele midlerne inden for udgiftsområde 4.